	
	
	



TECHNOLOGINIO SPRENDIMO, SKIRTO LIETUVOS ORO ERDVĖS SAUGUMUI UŽTIKRINTI, SUKURIMO FUNKCINIAI REIKALAVIMAI

Kontekstas - Pastaruoju metu Lietuva susiduria su sparčiai augančia grėsme oro erdvės saugumui ir kritinės infrastruktūros veiklos tęstinumui: cigarečių kontrabanda iš Baltarusijos Respublikos (BLR) intensyviai vykdoma naudojant meteorologinius oro balionus. Po fizinės sausumos sienos apsaugos sustiprinimo kontrabandininkai prisitaikė ir perkėlė gabenimą į orą – šiuo metu reikšminga dalis bandymų vykdoma vienu metu leidžiant kelias dešimtis balionų, kurių kiekvienas gali gabenti apie 40 kg krovinį (apie 1500 cigarečių pakelių). Paleidimai vykdomi naktimis, atsitraukus maždaug 7–10 km nuo valstybės sienos BLR pusėje, siekiant sumažinti aptikimo ir perėmimo tikimybę bei apsunkinti reagavimą.
Ši taktika kelia kompleksinę riziką: be nelegalaus cigarečių kontrabandos gabenimo, balionai su kroviniu kelia pavojų civilinei aviacijai, gali sukelti oro eismo apribojimus ir trikdyti Vilniaus oro uosto (VNO) darbą – tai šiuo metu yra didžiausia ekonominė ir operacinė problema. Papildomai egzistuoja eskalacijos scenarijus: tie patys ar panašūs oro objektai ateityje gali būti panaudoti pavojingų krovinių (pvz., sprogstamųjų medžiagų) gabenimui, todėl sprendimas turi būti orientuotas ne tik į kontrabandos prevenciją, bet ir į platesnį oro grėsmių neutralizavimo kontekstą.
Tikslas – sukurti inovatyvų technologinį sprendimą, leidžiantį realiu laiku ir saugiai aptikti, identifikuoti bei stebėti oro erdvėje esančius meteorologinius balionus su kroviniu (ar kitus panašius bepiločius oro objektus), o esant poreikiui – sudaryti prielaidas jų neutralizavimui arba kontroliuojamam perėmimui pagal griežtas procedūras. 
Kuriamam sprendimui keliamos užduotys:
1. Aptikimas, sekimas, vizualinis/ optinis ir terminis patvirtinimas: aptikti ir sekti skraidančius meteorologinius balionus bei jų krovinį oro erdvėje, remiantis X-band arba Ku-band radaro indikacijomis, ir reaguojant į aptikimą užtikrinti priartėjimą bei vizualinį/optinį ir terminį patvirtinimą (dieną ir naktį).
2. Maršruto prognozė: prognozuoti meteorologinių balionų trajektorijas, nustatyti tikėtinas Lietuvos Respublikos sienos kirtimo ruožą, aukštį ir nusileidimo zonas (įskaitant rizikos zonas civilinei aviacijai ir kritinei infrastruktūrai) Lietuvos Respublikos teritorijoje.
3. Įgyvendinti reagavimo priemones:
(a) objekto perėmimą (perimama objekto kontrolė, kad būtų galima jį saugiai suvaldyti arba nukreipti iki nusileidimo, neįgyvendinant sunaikinimo) ir/ar pažymėjimą (pvz., pritvirtinant sekimo žymą / siųstuvą arba kitą identifikavimo priemonę), kad būtų užtikrintas tikslus nusileidusio krovinio suradimas ir įrodymų surinkimas;
(b) kinetinį neutralizavimą kaip kraštutinę priemonę, taikomą tik pagal griežtas procedūras ir saugos reikalavimus.

FUNKCINIAI REIKALAVIMAI
Siūlomi sprendimai turi būti paremti moduline architektūra, sudaryta iš trijų pagrindinių savarankiškų posistemių (Aptikimo ir Stebėsenos, Prognozavimo, Reagavimo) ir papildomų duomenų integravimo modulių. Sprendimas gali būti stacionarus, mobilus arba hibridinis, tačiau turi užtikrinti viso proceso valdymą vieningoje valdymo aplinkoje (nuo aptikimo ir prognozės iki įvykio suvaldymo).
1. Aptikimo ir stebėsenos posistemė turi:
· naudojant X-band arba Ku-band radarą, realiuoju laiku (ne daugiau kaip 1 min. vėlavimu) priimti ir apdoroti aptikimo duomenis, suformuoti taikinio sekimą ir atvaizduoti informaciją (trajektoriją, aukščio pokyčius, greitį, kryptį);
· palaikyti keliasdešimties taikinių sekimą ir nustatyti ore esančių meteorologinių balionų skaičių ir padėtį (koordinatės, aukščiai, kryptys, greičiai);
· sudaryti technines galimybes EO/IR (vizualiniam/optiniam ir terminiam) priartėjimui ir patvirtinimui (dieną bei naktį ir įvairiomis oro sąlygomis), įskaitant įrodymų fiksavimą (vaizdo/nuotraukų medžiaga su laiko žyma ir taikinio ID);
· užtikrinti objektų klasifikavimą į nustatytas kategorijas (pvz., „balionas su kroviniu“, „bepilotis orlaivis”, „neaiškus oro objektas“, „klaidingas aptikimas“) su ne mažesniu kaip 80 % tikslumu pagal iš anksto apibrėžtus bandymų scenarijus, kuriuose numatyti realūs balionų paleidimai ir tipinės oro sąlygos (diena/naktis);
· užtikrinti, kad per 24 val. būtų ne daugiau kaip 10 klaidingų pranešimų apie grėsmę, t. y. atvejų, kai sistema priskiria objektą vienai iš grėsmės kategorijų („balionas su kroviniu“, „bepilotis orlaivis“, „neaiškus oro objektas“), tačiau vėliau patvirtinama, kad tai buvo klaidingas aptikimas;
· užtikrinti oro erdvės pažeidimo aptikimą ir sekimą nuo 25 m aukščio (ne žemiau augmenijos linijos) iki ne mažiau kaip 10 km aukščio;
· užtikrinti aptikimą ne mažiau kaip 7 km atstumu nuo LR sienos (įskaitant taikinius kaimyninės valstybės pusėje).
2. Prognozavimo posistemė turi:
· priimti iš aptikimo/stebėsenos posistemės taikinių duomenis (koordinatės, aukštis, kryptis, greitis) ir palaikyti didelį objektų kiekį (įskaitant masinių paleidimų scenarijus);
· gauti aktualius meteorologinius duomenis (oro temperatūrą, vėjo kryptį ir greitį skirtinguose aukščiuose nuo 25 m iki 10 km intervale);
· atlikti kiekvieno aptikto meteorologinio baliono trajektorijos prognozę (sprendime gali būti naudojama LK sukurta priemonė) ir pateikti:
· tikėtiną Lietuvos respublikos sienos kirtimo horizontalų ruožą ir aukštį su neapibrėžtumu iki 300 m;
· tikėtiną nusileidimo zoną su neapibrėžtumu (su ne mažesniu kaip 80% pasitikėjimo lygiu): minimalus tikslumas iki 0,1 km² (apie 320×320 m), pageidautinas tikslumas iki 0,01 km² (apie 100×100 m), ambicingas tikslumas iki 100 m² (apie 10×10 m), taip pat pateikti rizikos vertinimą pagal geozonas (VNO, kritinė infrastruktūra, gyvenvietės ir kt.); prognozavimo rezultatus integruoti į vieningą valdymo sistemą, užtikrinant nuolatinį prognozių atnaujinimą pagal naujus sekimo taškus.
3. Reagavimo (neutralizavimo ir (ar) perėmimo) posistemė gebės:
· įgyvendinti reagavimo logiką pagal eskalacijos principą: stebėti/įspėti → perimti ir(ar) pažymėti → neutralizuoti (kaip kraštutinė priemonė pagal griežtas procedūras);
· sudaryti technines prielaidas objekto perėmimui ir(ar) pažymėjimui, siekiant padidinti krovinio suradimo tikimybę;
· sudaryti technines prielaidas kinetiniam neutralizavimui ir užtikrinti saugos mechanizmus: geozonų ribojimus (geofencing), veiksmų registravimą (kas/kada/kodėl) ir incidento įrodymų fiksavimą;
· užtikrinti, kad perėmimas, pažymėjimas ar neutralizavimas nebūtų vykdomi už Lietuvos Respublikos teritorijos ribų.
4. Papildomi duomenų integravimo moduliai turi turėti galimybę (per standartizuotas sąsajas) integruoti papildomus duomenų šaltinius (pačių šaltinių prieiga gali būti nesuteikta), kurie gerina nusileidimo vietos prognozės ir faktinės lokalizacijos tikslumą bei įrodymų bazę:
· mobiliojo ryšio operatorių tinklo duomenis (realiuoju ar artimu realiajam laikui);
· radijo dažnių (RF) duomenis;
· kitus metodus (pvz., trianguliaciją, duomenų sintezę), leidžiančius tikslinti nusileidimo vietos prognozę ir faktinę lokalizaciją.


SPRENDIMŲ PARENGTIES LYGIAI (TPL) IR ETAPINĖ LOGIKA
Sprendimo kūrimas bus vykdomas 2-iem etapais su konkurencija dalyvių tarp etapų. 
Tiekėjas teikdamas pasiūlymą turės pateikti sprendimą, kurio technologinis parengtumas yra ne mažesnis kaip TPL4 (dalyvio turimas TPL vertinamas pagal žemiausia išvystyto modulio TPL). 
Atrankos etapas (≥TPL4) - pirmas vertinimas
Po pasiūlymų pateikimo vykdomas pirmasis vertinimas, kurio metu įvertinami visų tiekėjų pateikti sprendimai (nuo TPL4). Finansavimas skiriamas trims geriausiems tiekėjams, kurie pereina į 1 etapą.
1 etapas – kuriamo sprendimo vystymas iki TPL7 - antras vertinimas
1 etape 3 finansuojami tiekėjai vysto sprendimus iki TPL7 (prototipo demonstravimas realioje aplinkoje). Pasiekus TPL7 vykdomas antrasis vertinimas, kurio metu iš 3 tiekėjų atrenkamas 1 geriausias tiekėjas, pagal pasiūlymo vertinimo kriterijus, tolimesniam finansavimui ir perėjimui į 2 etapą.
2 etapas – kuriamo sprendimo vystymas iki TPL9 - trečias vertinimas
2 etape 1 finansuojamas tiekėjas vysto sprendimą iki TPL9 (pilnai parengtas sprendimas, patvirtintas realiomis eksploatavimo sąlygomis). Pasiekus TPL9 vykdomas trečiasis vertinimas, kurio metu patvirtinama, ar sprendimas tinkamai pasiekė TPL9 ir ar atitinka kvietimo reikalavimus.





VERTINIMŲ KRITERIJŲ TAIKYMAS
Visų 3 vertinimų metu taikomi kvietime iš anksto paskelbti vertinimo kriterijai, o perėjimas į kitą etapą galimas tik pateikus objektyvius įrodymus (bandymų protokolus, demonstravimų rezultatus, ataskaitas ir kt.), patvirtinančius atitinkamo TPL pasiekimą.
Pirmas vertinimas: atrenkami 3 finansuojami tiekėjai
Atrenkami sprendimai, kurie:
1. Atitinka minimalią įėjimo sąlygą ≥TPL4 ir pateikia patvirtinimo įrodymus;
2. Pateikia aiškų sprendimo planą iki TPL7, įskaitant bandymų scenarijus ir rizikų valdymą;
3. Turi pagrįstus KPI ir matavimo metodiką (pvz., aptikimo/identifikavimo laikas, prognozės tikslumas, klaidingų pranešimų rodikliai, vienalaikių taikinių skaičius);
4. Atitinka saugos ir teisėtumo ribas.
Antras vertinimas: iš 3 trijų tiekėjų atrenkamas 1 tiekėjas 
Atrenkamas sprendimas, kuris:
1. Pasiekė TPL7 ir geriausiai pasirodė demonstravimuose realioje aplinkoje;
2. Demonstravimo metu sprendimas turi gebėti iš vienos paleidimo vietovės aptikti ir registruoti ne mažiau kaip 10 objektų per 24 val. nepertraukiamo darbo (t. y. palaikyti kelių objektų sekimą ir jų registravimą realiu laiku);
3. Geriausiai atitiko KPI ir turėjo mažiausią operacinę riziką (stabilumas, eksploatacija, priežiūra);
4. Yra kaštų efektyviausias (įsigijimas, diegimas, eksploatacija, personalo poreikis);
5. Lengviausiai integruojamas į institucijų darbą (vieninga valdymo aplinka, duomenų sąsajos, ataskaitų bazė).
Trečias vertinimas: TPL9 patvirtinimas
Įvertinama, ar sprendimas:
1. Tinkamai pasiekė TPL9 (pilnas parengimas ir patvirtinimas realiomis eksploatavimo sąlygomis);
2. atitinka visus saugos ir teisėtumo reikalavimus, įskaitant draudimą vykdyti perėmimą ir (ar) neutralizavimą už LR teritorijos ribų;
3. užtikrina reikalaujamą patikimumą, atsekamumą (įrodymų bazę) ir eksploatacinį tinkamumą.

